חוק מס ערך מוסף (תיקון מס' 55), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2603, עמ' 390, 2017-02-08T00:00:00+02:00
חוק חוק מס ערך מוסף (תיקון מס' 55), התשע"ז-2017 (להלן - התיקון), התקבל בקריאה השנייה והשלישית ביום ג' בשבט התשע"ז (30 בינואר 2017). סעיפים 67א ו–69א לחוק מס ערך מוסף, התשל"ו-1975 קובעים הוראות מיוחדות לעניין הגשת דוח תקופתי מפורט על ידי יחיד שמחזור עסקאותיו עולה על 2.5 מיליון שקלים חדשים, וכן חברות ועוסקים שמחזור עסקאותיהם עולה על 1.5 מיליון שקלים חדשים. כיום החוק קובע שהדיווח יוגש ביחס לתקופה של חודש בתוך 15 ימים לאחר סיום אותו חודש. בהוראת שעה לחוק נקבע שבתקופה שמיום י"ג באדר א' התשע"ד עד יום ב' בטבת התשע"ז (13 בפברואר 2014 עד 31 בדצמבר 2016), שהדיווח המפורט יוגש כדוח מיוחד נפרד, נוסף על הדוח התקופתי, וזאת כדי לבחון את ביצועי מערכת הדיווח המפורט. על פי הוראת השעה יש להגיש את הדוח המיוחד בתוך 15 ימים ממועד הגשת הדוח התקופתי, כלומר עד 30 ימים לאחר תקופת הדוח. הוראת השעה פקעה בתום שנת 2016 ועם פקיעתה צפויים העוסקים החייבים בדיווח מפורט להגיש את הדיווח המפורט כדוח תקופתי, בתוך 15 ימים מתום תקופת הדוח. התיקון האריך את התקופה בחוק להגשת דוח תקופתי ל-23 ימים (במקום 15) ונקבע שתחילתו ביום ג' בטבת התשע''ז (1 בינואר 2017).